రూ.10వేల కోట్ల జరిమానాపై ప్రభుత్వానికి రిలయన్స్‌ మధ్యవర్తిత్వపు నోటీసు
- ఒఎన్‌జీసీలో గ్యాస్‌ చౌర్యం కేసు..
- పెట్రోలియం శాఖతో రిల్‌ సంప్రదింపులు
న్యూఢిల్లీ : కషా గోదావరి (కెజి) క్షేత్రంలో ఒఎన్‌జీసీ సహజ వాయువును అక్రమంగా తోడేసుకున్న కేసులో రిలయన్స్‌ ఇండిస్టీస్‌ జరిమానా నుంచి బయట పడటానికి ప్రయత్నాలు మొదలు పెట్టింది. ఇందుకోసం గాను ఈ కేసులో రిలయన్స్‌ దాని అనుబంధ కంపెనీలు కేంద్ర చమురు మంత్రిత్వశాఖకు మధ్యవర్తిత్వపు నోటీసులు అందించినట్టు ఫైనాన్సీయల్‌ ఎక్స్‌ప్రెస్‌ ఒక కథనం వెల్లడించింది. దేశంలోనే అతిపెద్ద కార్పొరేట్‌ దిగ్గజం ముఖేష్‌ అంబానీకి చెందిన రిలయన్స్‌ ఇండిస్టీస్‌ కెజి బేసిన్‌లో ప్రభుత్వ రంగంలోని ఒఎన్‌జీసీి సహజ వాయువును అక్రమంగా తోడేసుకున్నందుకు గాను ప్రభుత్వం ఆ కంపెనీకి 1.55 బిలియన్‌ డాలర్ల (సుమారు రూ.10,347 కోట్లు) జరిమానా విధించింది. ఇందుకోసం చమురు మంత్రిత్వశాఖ నవంబర్‌ 3న రిలయన్స్‌, దాని భాగస్వామ్య కంపెనీలకు మూడు పేజీలతో కూడిన నోటీసులు జారీ చేసిన విషయం తెలిసిందే. 30 రోజుల్లో ఈ జరిమాన చెల్లించాలని రిలయన్స్‌ దాని భాగస్వాములుగా ఉన్న బ్రిటన్‌కు చెందిన బ్రిటిష్‌ పెట్రోలియం, కెనడాకు చెందిన నికో రిసోర్సేస్‌కు గడువు విధించింది. ఈ జరిమాణ నుంచి తప్పించుకోవడానికి తాజాగా ఈ మూడు కంపెనీలు గత శుక్రవారం చమురు మంత్రిత్వశాఖకు మధ్యవర్తిత్వపు నోటీసులు ఇచ్చాయని తెలుస్తోంది. 20 పేజీలతో దీన్ని సమర్పించాయని సమాచారం.
బంగాళాఖాతంలోని కెజి బేసిన్‌లో ఒఎన్‌జీసీకి చెందిన సహజ వాయువును రిలయన్స్‌ దాని భాగస్వామ్య కంపెనీలు కలిసి గత ఏడేండ్లుగా చౌర్యానికి పాల్పడుతూ వచ్చాయి. కెజి బేసిన్‌లో ఒఎన్‌జీసీకి ఉన్న గోదావరి-పీఎంఎల్‌, కేజి డీడబ్ల్యూఎన్‌-98/2 బ్లాక్‌లు ఆర్‌ఐఎల్‌కు ఉన్న కెజి-డి6 ప్రధాన క్షేత్రం పక్కనే ఉన్నాయి. వీటి నుంచి 2009 ఏప్రిల్‌ 1 నుంచి 2015 మార్చి 31 మధ్య కాలంలో రిలయన్స్‌ కెజి- డి6కు 11.122 బిలియన్‌ ఘనపు మీటర్ల మేర గ్యాస్‌ తరలిపోయినట్లు స్వతంత్ర అధ్యయన సంస్థ డిఅండ్‌ఎం గతేడాది నవంబర్‌లో ఇచ్చిన నివేదికలో స్పష్టం చేసింది. అప్పటి సహజ వాయువు రేట్ల(యూనిట్‌కు 4.2 డాలర్లు) ప్రకారం దీని విలువ 1.7 బిలియన్‌ డాలర్లు (సుమారు రూ.11వేల కోట్లు)గా లెక్కగట్టింది.
తమ బ్లాక్‌ల నుంచి ఆర్‌ఐఎల్‌ క్షేత్రాలకు గ్యాస్‌ తరలిపోతోందని 2013లో గుర్తించిన ఒఎన్‌జీసీి దీనిపై ప్రభుత్వం జోక్యం చేసుకొని పరిహారం ఇప్పించాలని కేంద్రాన్ని కోరింది. అయితే, తగిన చర్యలు తీసుకోకపోవడంతో ఒఎన్‌జిసి ఢిల్లీ హైకోర్టును ఆశ్రయించింది. దీనిపై విచారణ జరిపించాలని కోర్టు ప్రభుత్వాన్ని ఆదేశించింది. కాగా కేంద్రం ఈ వివాదంపై ఢిల్లీ హైకోర్టు మాజీ చీఫ్‌ జస్టిస్‌ అజిత్‌ ప్రకాశ్‌ షా నేతత్వంలో ఏక సభ్య కమిటీని నియమించిన విషయం తెలిసిందే. ఆ కమిటీ రిలయన్స్‌ దోపిడిని నిగ్గు తేల్చి కేంద్ర ప్రభుత్వానికి నివేదిక అందించడంతో కేంద్రం రిలయన్స్‌కు జరిమానా నోటీసులు ఇచ్చిన విషయం తెలిసిందే.
మీ స్నేహితులకు రికమెండ్ చెయ్యండి